**Nyhedsbrev/Dragør SeniorBo/Sept 2020**

Efter en velbesøgt generalforsamling i juni (se ref. andetsteds på hjemmesiden) og sommerferie har vi fortsat arbejdet i SeniorBo, som vi gjorde rede for den 22.6. Vi har p.t. 44 medlemmer af foreningen og en del interesserede, som overvejer at melde sig ind.

Nyhedsbrevet bliver i dag sendt ud pr. mail til alle medlemmer og lagt ind på vores hjemmeside under nyheder. Her vil I også fremover kunne læse nyt fra bestyrelsen mv.

Vores bestyrelsesmedlem siden opstarten i sept. 2019, Knud Bengtsson, har trukket sig tilbage – vi siger tak for hans deltagelse og støtte i opstartsfasen. Han fortsætter i støtteforeningen sammen med sin kone. Vi byder velkommen til 2 nye bestyrelsesmedlemmer, Henning Fuchs, valgt på generalforsamlingen og forhåbentlig Jørgen Steen Larsen, som er opfordret til at indtræde i bestyrelsen nu i stedet for Knud. Derudover kan jeg nævne, at vi har fået tilbudt sekretærassistance i form af Birgitte Jakobsen, også medlem af foreningen, så vi er godt rustet til efterårets arbejde. Vi lægger en plan efter næste bestyrelsesmøde, når vi bl.a. kender resultatet af nedenstående.

I august (d. 27.) var Niels Strange og jeg nemlig sammen med vores samarbejdspartner, ejendomsudvikler Anette Krarup inviteret til møde med kommunalbestyrelsen og forvaltningsfolk for at fremlægge vores forslag til udviklingsplan for Engvejs-arealet, der nu sættes til salg. – Den er udarbejdet af Anette Krarup for Generous i samarbejde med Dragør SeniorBo og en række erfarne partnere på bolig/udviklingsområdet. Dragør SeniorBo/Generous m.fl. udgør således den ene part af i alt 4 interessenter, som ønsker at udvikle Engvejsområdet, og alle 4 grupper havde foretræde for medlemmerne af KB samme dag. Ikke samtidig men i gåsegang! Inden fremlæggelsen havde vi sendt materiale til KB på opfordring. (Se nedenfor)

Udviklingsplanen/oplægget præsenteret for KB:

**Engvej - Dragør – Præsentation af Team &Tilgang** er et planforslag, som indeholder en vision for et lille nyt kvarter i Dragør med boliger og grønne områder, der tager hensyn til det nuværende område og dets omgivelser – med fokus på nytænkning og bæredygtig udvikling af et område, der kan bruges til at imødekomme et voksende behov for seniorboliger og andre typer af boliger i vores kommune. I samklang og harmoni med eksisterende boliger og med respekt for grønne områder/stier og områdets beboere. Vi håber selvfølgelig, at denne plan bliver taget godt imod, men det skal understreges, at Dragør SeniorBo fortsat ønsker at indgå som aktør/delmængde, hvis nogen af de 3 andre interessenter får tilbudt forkøbsret. – AK kan tilbyde en udviklingsplan for hele området, men vi (og hun) holder fast i, at vi også kan indgå i andre samarbejdsformer og sammenhænge. Det vigtige er, at der bl.a. bygges seniorboliger.

Det bliver meget spændende at se, hvilke interessenter KB vælger at arbejde videre med. Næste fase i denne udvikling kommer i oktober, når KB er færdig med budgetforhandlinger for 2021 og vender tilbage til de 4 aktører med svar på, hvem/hvor mange der får lov til at udvikle området. Indtil da må vi vente tålmodigt. Hvis I ønsker yderligere oplysninger, eller har spørgsmål, er I velkomne til at kontakte mig/os.

Efterårshilsner/

På bestyrelsens vegne

Nina Nørgaard /09.09.2020

[www.seniorbo2791.dk](http://www.seniorbo2791.dk)